Komission asetus (EY) N:o 716/96, annettu 19 päivänä huhtikuuta 1996, naudanliha-alan poikkeuksellisista markkinatukitoimenpiteistä Yhdistyneessä kuningaskunnassa



Virallinen lehti nro L 099 , 20/04/1996 s. 0014 - 0015



KOMISSION ASETUS (EY) N:o 716/96, annettu 19 päivänä huhtikuuta 1996, naudanliha-alan poikkeuksellisista markkinatukitoimenpiteistä Yhdistyneessä kuningaskunnassa EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68 (1), sellaisena kuin se on viimeksi muutettuna komission asetuksella (EY) N:o 2417/95 (2), ja erityisesti sen 23 artiklan, sekä katsoo, että tietyistä BSE:hen liittyvistä kiireellisistä suojatoimenpiteistä 27 päivänä maaliskuuta 1996 tehdyssä komission päätöksessä 96/239/EY (3) kielletään elävien nautaeläinten tai nautaeläinten osien lähettäminen Yhdistyneestä kuningaskunnasta toiseen jäsenvaltioon ja näiden nautaeläinten ja niiden osien vienti kolmansiin maihin Yhdistyneessä kuningaskunnassa ilmenneiden boviene spongiforme encefalopathie -tautitapausten (BSE) vuoksi; Yhdistynyt kuningaskunta on kieltänyt teurastushetkellä yli 30 kuukauden ikäisten nautaeläinten käytön ihmisten ravintoketjussa ja eläinten rehuketjussa; nämä toimenpiteet merkitsevät Yhdistyneen kuningaskunnan markkinoiden vakavaa häiriintymistä; tämän vuoksi on tarpeen ryhtyä poikkeuksellisiin toimenpiteisiin näiden markkinoiden tukemiseksi; on tarkoituksenmukaista luoda yhteisön yhteisrahoittama järjestelmä, jolla Yhdistynyt kuningaskunta valtuutetaan ostamaan edellä mainitun kiellon alaiset eläimet tarkoituksena eläinten teurastaminen ja hävittäminen, taudin laajuus, erityisesti sen todennäköinen kesto ja tästä johtuva tarvittavien markkinoiden tukitoimenpiteiden laajuus huomioon ottaen on tarkoituksenmukaista, että yhteisö ja Yhdistynyt kuningaskunta jakavat nämä ponnistelut markkinoiden tukemiseksi, useimmissa tapauksissa yli 30 kuukauden ikäiset teurastettavat eläimet ovat teuraslehmiä; lehmien ruhojen viimeisin todettu hinta Yhdistyneessä kuningaskunnassa on yksi ecu kilogrammalta elopainoa, ja tämän vuoksi on tarkoituksenmukaista pohjata ostohinta tähän, sanotun kuitenkaan rajoittamatta mahdollisia myöhempiä muutoksia kehityksen kulun mukaan; samanlaisissa tapauksissa yhteisö on osallistunut aiheutuneiden yleisten kulujen kattamiseen 70 prosentin osuudella; hinta yksi ecu/kilo vastaa keskimäärin 560:tä ecua eläintä kohti; kyseisten eläinten suuri lukumäärä huomioon ottaen ja yksinkertaistamisen vuoksi on tarkoituksenmukaista säätää yhteisön osuudeksi 392 ecua eläintä kohti, on tarpeen varmistaa, että kyseiset eläimet teurastetaan ja hävitetään tavalla, joka ei vaaranna ihmisten tai muiden eläinten terveyttä; tämän vuoksi on tarpeen määritellä edellytykset näiden eläinten hävittämiselle ja Yhdistyneen kuningaskunnan viranomaisten suorittamille tarkastuksille; jotta vältetään tämän järjestelmän perusteella teurastettujen eläinten sekoittuminen eläimiin, jotka eivät kuulu tämän järjestelmän soveltamisalaan, ja jotta eläinten tunnistuksessa ei tapahdu virheitä, eläimet on pidettävä erillään teurastamon eläinsuojissa sekä itse teurastamossa, on säädettävä yhteisön asiantuntijoiden mahdollisuudesta tarkastaa täsmennettyjen edellytysten noudattaminen, ja naudanlihan hallintokomitea ei ole antanut lausuntoaan puheenjohtajansa asettamassa määräajassa, ON ANTANUT TÄMÄN ASETUKSEN: 1 artikla 1. Yhdistyneen kuningaskunnan toimivaltainen viranomainen valtuutetaan ostamaan kaikki kenen tahansa tuottajan tai hänen edustajansa toimivaltaiselle viranomaiselle esittämät yli 30 kuukauden ikäiset nautaeläimet, joissa ei ilmene BSE-taudin kliinisiä oireita ja jotka ovat olleet vähintään kolme kuukautta ennen myyntiä Yhdistyneen kuningaskunnan alueella sijaitsevalla tilalla. 2. Edellä 1 kohdassa tarkoitetut eläimet teurastetaan erityisesti nimetyissä teurastamoissa, ja päät, sisäelimet ja ruhot värjätään pysyvällä tavalla. Värjätty aines kuljetetaan sinetöidyissä kuljetusastioissa erityisen valtuutuksen saaneisiin polttolaitoksiin tai teurasjätteiden käsittelylaitoksiin, joissa tämä aines käsitellään ja tuhotaan. Mikään osa edellä mainituista eläimistä ei saa johtua ihmisten ravintoketjuun tai eläinten rehuketjuun, eikä näitä osia saa käyttää kosmeettisiin tai farmaseuttisiin tuotteisiin. Yhdistyneen kuningaskunnan toimivaltaisen viranomaisen edustajan on oltava läsnä pysyvästi edellä tarkoitetuissa teurastamoissa kyseisten toimien valvomiseksi. Sen estämättä, mitä ensimmäisessä alakohdassa säädetään: - Yhdistyneen kuningaskunnan toimivaltainen viranomainen voi sallia eläimen teurastamisen maatilalla, jos nykyinen eläinten hyvinvointia koskeva käytäntö näin vaatii, - edellä 1 kohdassa tarkoitettujen eläinten nahkoja ei tarvitse värjätä tai tuhota edellyttäen, että nahat on käsitelty siten, että niitä voidaan käyttää ainoastaan nahantuotantoon. 3. Edellä 2 kohdassa tarkoitetut teurastamot on järjestettävä ja niitä on johdettava tavalla, joka varmistaa, että: - yksikään nautaeläin, jonka teurastamisesta saatava tuote on tarkoitettu ihmis- tai eläinravinnoksi, ei saa olla läsnä teurastamossa, kun eläimiä teurastetaan tämän järjestelmän perusteella, - jos tämän järjestelmän perusteella teurastettavia eläimiä on tarpeen pitää eläinsuojassa, ne on pidettävä erillään eläimistä, jotka on tarkoitus teurastaa ihmis- tai eläinravinnoksi, ja - jos tämän järjestelmän perusteella teurastetuista eläimistä saatavia tuotteita on tarpeen varastoida, tällaisen varastotilan on oltava erillään varastotilasta, jota käytetään ihmis- tai eläinravintoa varten tarkoitettujen lihan tai muiden tuotteiden varastoimiseen. 4. Yhdistyneen kuningaskunnan toimivaltaisen viranomaisen on: - suoritettava tarvittavat hallinnolliset tarkastukset ja valvottava paikalla tehokkaasti 2 ja 3 kohdassa tarkoitettuja toimia, ja - valvottava näitä toimia usein tapahtuvien ja ennalta ilmoitettamattomien tarkastusten avulla erityisesti sen varmistamiseksi, että kaikki värjätty aines on hävitetty tehokkaasti. Nämä tarkastuksien ja valvonnan tulokset on annettava komission käyttöön pyydettäessä. 5. Jos myyntiin ja sen jälkeiseen hävitykseen esitettyjen eläinten lukumäärä ylittää lukumäärän, joka Yhdistyneessä kuningaskunnassa on mahdollista hävittää, toimivaltainen viranomainen voi rajoittaa tähän järjestelmään pääsyä. 2 artikla 1. Edellä 1 artiklan 1 kohdan perusteella Yhdistyneen kuningaskunnan toimivaltaisen viranomaisen tuottajille tai heidän edustajilleen maksama hinta on yksi ecu kilogrammalta elopainoa. 2. Yhteisö yhteisrahoittaa Yhdistyneelle kuningaskunnalle 1 artiklan 1 kohdassa tarkoitetuista ostoista aiheutuvat kulut 392 ecun osuudella kohti ostettua eläintä, joka on hävitetty 1 artiklan säännöksiä noudattaen. 3. Sovellettava muuntokurssi on kyseessä olevan eläimen ostokuukauden ensimmäisenä päivänä voimassa oleva maatalouskurssi. 3 artikla Yhdistyneen kuningaskunnan on toteutettava kaikki mahdolliset toimenpiteet tämän järjestelmän asianmukaisen soveltamisen ja tämän asetuksen säännösten täydellisen noudattamisen varmistamiseksi. Sen on ilmoitettava komissiolle niin pian kuin mahdollista toimenpiteet, jotka se on toteuttanut, sekä kaikki muutokset näihin toimenpiteisiin. 4 artikla Yhdistyneen kuningaskunnan toimivaltaisen viranomaisen on: a) ilmoitettava komissiolle joka keskiviikko niiden eläinten lukumäärä, jotka on: - ostettu ja - teurastettu tämän järjestelmän perusteella edellisellä viikolla; b) laadittava yksityiskohtainen kertomus 3 artiklassa tarkoitettujen toimenpiteiden perusteella toteutetuista valvontatoimenpiteistä ja toimitettava tämä kertomus komissiolle neljännesvuosittain. 5 artikla Sanotun kuitenkaan rajoittamatta neuvoston asetuksen (ETY) N:o 729/70 (4) 9 artiklan soveltamista, komission asiantuntijat suorittavat, tarvittaessa yhdessä jäsenvaltioiden asiantuntijoiden kanssa, yhteistyössä Yhdistyneen kuningaskunnan toimivaltaisen viranomaisen kanssa paikalla tehtävät tarkastukset tämän asetuksen kaikkien säännösten noudattamisen varmistamiseksi. 6 artikla Tämän asetuksen perusteella toteutettujen toimenpiteitä pidetään asetuksen (ETY) N:o 729/70 1 artiklan 2 kohdassa tarkoitettuina interventiotoimenpiteinä. 7 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 29 päivästä huhtikuuta 1996. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä huhtikuuta 1996. Komission puolesta Franz FISCHLER Komission jäsen (1) EYVL N:o L 148, 28.6.1968, s. 24 (2) EYVL N:o L 248, 14.10.1995, s. 39 (3) EYVL N:o L 78, 28.3.1996, s. 47 (4) EYVL N:o L 94, 28.4.1970, s. 13